Republic P-47 Thunderbolt

Republic P-47 Thunderbolt („Hromobitie“) bolo americké stíhacie lietadlo, ktoré sa vo svojej dobe stalo najväčšou a najťažšou jednomiestnou stíhačkou s piestovým motorom, a to platí dodnes. Počas druhej svetovej vojny sa stalo jedným z troch symbolov amerických vzdušných síl (spolu s lietadlami Lockheed P-38 Lightning a North American P-51 Mustang). P-47 bol prezývaný „Jug“ čo v preklade znamená „džbán“. Túto prezývku dostal podľa robustnej konštrukcie, ktorá zniesla veľké bojové aj silové zaťaženie. Vznik a vývoj Vyvinutý bol z typu Republic P-43 Lancer, ktorý mal síce slabý motor a nedostatok vybavenia, ale zároveň mal silnú konštrukciu. Stroj dostal vtedy najsilnejší hviezdicový motor Pratt & Whitney R-2800 a výkonný turbokompresor, s ktorým mal potrebný výkon i vo väčších výškach, inštalácia nebola problém, pretože sa s ním počítalo už pre typ P-43. Jeho štvorlistá vrtuľa mala priemer 3,71 m, a tak musel byť použitý vysoký predný podvozok, ktorý sa zaťahoval smerom k trupu. Lietadlo prvýkrát vzlietlo 6. mája 1941. Stroj bol silne vyzbrojený a pancierovaný (vrátane samosvorných obalov palivových nádrží), pre svoju hmotnosť a menšiu obratnosť sa však hodil skôr k sprievodu bombardérov alebo pre útoky na pozemné ciele, ako na vzdušné súboje so stíhačmi protivníka. V roku 1942 začala sériová výroba a od apríla 1943 sa stroje objavovali nad Európou; ich počet stále stúpal. Lietadlá boli časom vylepšované, predovšetkým ich dolet. Pri verzii P-47D bol pilotov výhľad smerom dozadu zlepšený zavedením kvapkovitého krytu kabíny. Verzií P-47D sa vyrobilo najviac kusov, približne 12 500. Verzia N mala kvôli doletu väčšie krídla, nasadená bola v Pacifiku. Špecifikácie (P-47D) Technické údaje Posádka: 1 Dĺžka: 11,00 m Rozpätie: 12,42 m Výška: 4,47 m Plocha krídel: 27,87 m2 Hmotnosť (prázdny): 4 536 kg Hmotnosť (vzletová): 7 938 kg Pohon: 1x dvojhviezdicový osemnásťvalcový motor Pratt & Whitney R-2800-59, s výkonom 1890 kW Výkony Maximálna rýchlosť: 697 km/h Dostup: 12 800 m Dolet: 1 287 km alebo až 2 900 km Výzbroj 8x guľomet M2 Browning kalibru 12,7 mm 907 kg bômb (alebo 10x neriadená strela kalibru 127 mm) Iné projekty Commons ponúka multimediálne súbory na tému Republic P-47 Thunderbolt Zdroj Tento článok je čiastočný alebo úplný preklad článku Republic P-47 Thunderbolt na českej Wikipédii.